Turun Sanomat, Laitila

Pienpanimo Laitilan Wirvoitusjuomatehdas laivasi huhtikuussa noin 16 000 litran testierän Laitilan Kukkoa Teksasiin Yhdysvaltoihin.

Ensisignaalien perusteella Kukolle näyttäisi Teksasissa kysyntää riittävän.

– Kaikki olut, mikä ensimmäisestä erästä on saatu myymälöiden hyllyille, myytiin loppuun ensimmäisenä päivänä. Koko erää ei ole vielä myyty, mutta joka tapauksessa hyvältä näyttää. Vaikka ei tässä vielä kattoon hypitä, yhtiön toimitusjohtaja Rami Aarikka summaa.

Aarikan mukaan Laitilan Kukkoa on markkinoitu Yhdysvalloissa gluteenittomana oluena, koska vähägluteeniton ruokavalio on Yhdysvalloissa tällä hetkellä iso trendi.

Strategian ansiosta Kukko on päässyt Yhdysvalloissa hyvään seuraan, sillä maahantuoja Good Life Imports Inc., on saanut neuvoteltua Kukolle paikan teksasilaisen Whole Foods -ketjun valikoimista. Ketju tunnetaan Yhdysvalloissa maanlaajuisesti laadukkaista luomuelintarvikkeistaan.

Jatkuu mainoksen jälkeen Mainos päättyy

Silti Aarikka on puheissaan vielä varovainen. Hän tietää työn olevan vasta alkutekijöissään.

– Vaikka Whole Foods -ketju ottikin Kukon valikoimiinsa, niin hyllytilasta on silti neuvoteltava jokaisen myymälän kanssa erikseen. Se taas vaatii aivan hirvittävästi jalkatyötä, Aarikka huomauttaa.

Aarikan arvion mukaan Laitilan Wirvoitusjuomatehtaan kannattaa alkaa panostaa Yhdysvaltain markkinoihin tosissaan siinä vaiheessa, kun Kukko on levittäytynyt Yhdysvalloissa noin sataan myymälään.

Tällä hetkellä Kukkoa myydään noin 20 myymälässä Teksasin neljässä suurimmassa kaupungissa eli Houstonissa, Dallasissa, Austinissa ja San Antoniossa. Seuraavaksi Kukon on ottamassa valikoimiinsa teksasilainen HEB-supermarketju. Uusia markkina-alueita etsitään puolestaan New Yorkista, Kaliforniasta ja Floridasta.

Laitilan Wirvoitusjuomatehdas ei ole vielä toistaiseksi ottanut Yhdysvaltain markkinoiden suhteen mitään taloudellisia riskejä. Nyt vasta katsotaan, mitä uudelta mantereelta olisi otettavissa.

Aarikka kuitenkin myöntää Yhdysvaltain olevan niin houkutteleva mahdollisuus, että yhtiössä käytetään koko tämä kesä kansainvälistymisstrategian laatimiseen.

– USA on kaukana mutta valtava mahdollisuus. Eurooppa on lähellä, mutta onko se meille mahdollisuus? Sitten on vielä erikseen Aasia. Me alamme nyt kartoittaa tilannetta, kuinka paljon meidän kannattaa hajottaa voimavarojamme, Aarikka kuvailee.

Jos Kukko päättää levittäytyä Yhdysvaltoihin, laitilalaisella pienpanimolla on edessään valtava logistinen haaste ja isoja muutoksia.

Aarikka on varma, että pelkällä gluteenittomuudella Amerikan markkinoilla ei pärjätä. Hän katsoo, että jos laajempi rynnäkkö päätetään käynnistää, niin markkinoinnin ytimessä täytyy olla Kukon brändi.

Jatkuu mainoksen jälkeen Mainos päättyy

– Saamieni viestien perusteella Kukko toimii Yhdysvalloissawkuitenkin brändinäkin hyvin. Amerikkalaisissa olutpulloissa on aika paljon glitteriä kyljessä. Kukko edustaa skandinaavista pelkistettyä linjaa, mikä kuulemma hyppää siellä hyvin hyllystä esiin, Aarikka toteaa.